Ook in Darling en Yzerfontein is daar al tekens van blomtyd | Netwerk24
Nadat ons Blomme-bylae Dinsdag verskyn het, laat weet die toerismekantore uit Darling en Yzerfontein dat daar by hulle ook al plek-plek blomme begin kop uitsteek het.
So lyk die veld reeds by Yzerfontein - vrolik en verwelkomend. Foto: Verskaf
"Die Tienie Versfeld-reservaat buite Darling sal so teen einde Augustus pragtige blomme hê en die velde om en in Darling en Yzerfontein gaan omtrent blom met die goeie reën en sonskyn wat ons ervaar," sê Kiewiet van Rooyen van Swartland Toerisme. "Rondeberg-natuurreservaat word ook altyd 'n lus vir die oog en die orgideë by Duckitt Orchids is natuurlik 'n moet-sien. Hulle is tans nog nie oop nie, maar sal teen blomtyd gereed wees vir besoekers."
In Darling is daar ook heelwat ander dinge om te sien en doen as net blomme kyk. Koop heerlike olywe en toffies by Darling Olives en Darling Sweets. As die hongerpyne knaag, gaan sit aan by The Red Box, Cafe Mosaic, The Marmalade Cat (hier is ook 'n snuisterywinkeltjie waarin jy kan rondsnuffel) of Darling Brew, waar hulle tans gemmerbier en alkoholvrye appeldrankies bedien saam met jou kos.
Die groot verskeidenheid veldblomme wat jy in en om Darling vind, bly egter hierdie dorpie se grootste trekpleister. "Die verskeidenheid is hoofsaaklik te danke aan die vier verskillende soorte veld in hierdie klein stukkie aarde. Sandveld, Strandveld, Renosterveld en Rietveld kom hier bymekaar om veral geofiete (bolplante) te lewer wat sorg vir baie diversiteit in grootte en kleur," sê Van Rooyen.
Al langs die Weskus steek daar al blomkoppies in sulke kolle uit soos hier by Yzerfontein. Foto: Verskaf
In Augustus en September X spitstyd vir blommekyk X is daar verskeie staproetes in die omgewing, en wanneer daar nie 'n viruspandemie is wat die hele wêreld tot stilstand ruk nie, is daar gewoonlik 'n baie indrukwekkende Darling-veldblomskou wat sedert 1917 die derde naweek van September deur hierdie dorpie aangebied word. Hulle hoop om dit weer volgende jaar te kan aanbied.
Eweneens is Yzerfontein 'n besoek werd in blomtyd met gewilde en mooi staproetes soos Swemgat en die Schaapeiland-roetes om te ontdek asook die Inheemse Tuin en Labirint.
Hier is die restaurante oop vir aansit of wegneemetes en die meeste van hulle verwelkom ook jou troeteldiere. Bring die kinders om te kom speel by die Weskus Padstal terwyl die ouers die pragtige voëls kyk wat hulle daar aanhou of kom smul aan die varsgebak by Artisan Bakery.
!Khwa ttu se bergfiets-, stap- en perdryroetes is oop vir besoekers. Bring jou hond saam en kom hou sommer daar piekniek.
"As Darling die veldblom van die Weskus is, is Yzerfontein die pêrel van die Weskus. Ons wag vir julle!" sê Van Rooyen.